《寄友人》
明代·王泽

我本东海人，家住东海头。
自从丱角时，便向西州游。
迩来西游丱九载，夜夜思归梦东海。
此身厌逐戎马间，落魄唯存壮心在。
今年始欲向东还，便将归老天台山。
相随仙人养鸡犬，笑弄绿水桃花间。
况闻溪上桃已熟，仙女婵娟面如玉。
春风绾结双绿鬟，舞腰解按山芗曲。
去年群仙遥见招，谓予自是王子乔。
山中何尝识酒禁，日日烂醉吹琼箾。
昨日才经四明道，故人相见惊绝倒。
间关万死得生还，颜色还同旧时好。
忽闻天吴落海隅，到海要拾明月珠。
大风三日撼天黑，海底吹折红珊瑚。
洪涛如山老蛟怒，白日江皋塞烟雾。
仙山咫尺不得归，目送冥冥鸟飞去。
棹舟惆怅却西回，侧望仙山心欲摧。
空怀帝子芙蓉阙，遥望中天两玉台。
愁来昏昏枕书睡，呼酒狂歌不成醉。
丈夫出处真可怜，往往长遭不如意。
作诗为谢丹霞仙，金堂石室无清缘。
有心未罢归来约，更待秋风海月圆。
是时方谷真据温台，叔润阻兵不得归，故作是诗。

作者简介：字叔润，天台人。